**Nelinişti în nelinişti**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se plimbă iar neliniştea în linişti

Mă refrământ într-un aluat de tină,

Pe corbi de vânt, pe florile din inişti

Alerg tardiv tot căutând lumină.

Murit-au zori pe geana mea hapsână

Prin răsărituri oarbe umblă noaptea,

Deşi plutesc, prin soarta mea nebună

În schiopătat şi-n cârje umblă moartea.

Nu ştiu de ce se-nseninează cerul

Când încă mai privesc adânc în mine

El recunoaşte că-am aflat misterul

Păcatelor ce mi s-au scurs prin sine.

Mi-ascult durerea cum se umflă-n crize

Cum bântuie prin noapte dezinvoltă,

Din umbre se adună zeci de vize

Pe paşaport de trecere spre boltă.

Cât de curând voi locui pe norii

Ce mi-au săpat cu-atâta zel morminte ,

Voi fi în fulgerul ce-aprinde zorii

Şi voi tuna prin ploaia din cuvinte.

19.09.2019